Alþjóðlega hótelkeðjan Hyatt og Reitir fasteignafélag hafa undirritað sérleyfissamning um rekstur Hyatt Centric-hótels á Laugavegi 176 . Fasteignin , sem um áratuga skeið hýsti starfsemi Ríkissjónvarpsins , verður endurbyggð og stækkuð þannig að hún rúmi 169 herbergi , fundarsali , veitingastað , heilsurækt og almenningsrými . Þetta kemur fram í tilkynningu frá Reitum . Þar segir enn fremur að fasteignafélagið stefni að því að halda eigninni í eignasafni sínu til lengri tíma en selja rekstur hótelsins til traustra rekstraraðila . Gert er ráð fyrir því að hótelið verði opnað 2022 . Um er að ræða fyrsta hótelið á Norðurlöndunum sem er opnað undir vörumerki Hyatt-keðjunnar og sjöunda Hyatt Centric-hótelið í Evrópu en vörumerkið flokkast sem lífsstílshótel . „ Síðastliðið ár höfum við lagt mikla vinnu í að kynna okkur norræna markaðinn og kynnast þróunaraðilanum og fasteignaeigandanum á Íslandi . Innkoma okkar á markaðinn með Hyatt Centric Reykjavík er því mikilvægur áfangi fyrir okkur . Opnunin ber ekki eingöngu vitni um hinn mikla vöxt Hyatt þegar kemur að gæðahótelum í Evrópu heldur styður hún einnig áform okkar um að hasla okkur völl á mörkuðum þar sem svæðisbundnir aðilar ráða ríkjum , “ er haft eftir Peter Norman , framkvæmdastjóra þróunar hjá Hyatt . „ Það er mjög ánægjulegt að geta tilkynnt opnun fyrsta Hyatt-hótelsins á Íslandi . Vörumerkið er rótgróið og þekkt um allan heim og við sjáum mikil tækifæri fólgin í því að opna hótel í samstarfi við slíkan aðila , “ er meðal annars haft eftir Guðjóni Auðunssyni , forstjóra Reita .